text: ...
   ...
   "Anc tant grans plais non fu tant leus a far.
   Mais lo maiors devem premers menar,
   A sa niebode lo fazem essegar,
   C'on son parent non deu desiretar.
   Com eu venie per lo peril de mar,
   En isle Fade me fest Dex arribar.
   Lai li fezie mon catenc afiar,
   E baillet m'en un son dru bacelar,
   C'es Alerans qu'aves auit nomar,
   Ab taus vint mile per l'anor guerriar:
   Tos lo sorderes sab ben torneis mesclar.
   Tant com mos cor pora armes portar,
   Non aurai reis ribere ni cachar,
   Tros el reiame li face deviar 
   E par mi loc partir e meitiar,
   Comte per comte e duc per duc lassar,
   Citat per altre e castel per son par,
   E saigrement contre un autre jurar.
   E Falcon face sos covens autriar,
   Ke pos sa mort lo veiem coronar,
   E pos Bernart a Viane acuitar,
   K'a son linage lo vimes achatar.
   E de meus plais non ac mais a tarzar, 
   Bedem mon feu qu'eu li vole achatar;
   S'el m'a penac e m'a fet trabellar,
   A mos feus creistre e ab aveir donar 
   Me pot ben l'ire tote del cor getar;
   E s'aiço non, tros qu'ai sorbredurar 
   Avem la guerre c'uns non pot desmesclar: 
   Pos serem mort entre mei e Aigar,
   Vos e Bertrans en pores pro trobar."
   Lo fils del rei s'en enquet aïrar,
   Mais non o poc a sa guise menar:
   "Per Deu, Maurin, ben l'ai auit contar, 
   Que vostre orguels non poc om deportar, 
   Orgueil en guerre et orgueil en gabar;
   En tota ren vos fai orguels sorbrar;
   Ja eu non muire tros eul' face abaissar,
   Si ferai eu, si Dex o mi lais far."
  